बाबा रामदेव के सुरक्षा वाहन से कुचलकर दो की मौत  
असम के मंगलदोई में बाबा रामदेव के सुरक्षा वाहन से कुचलकर दो लोगों की मौत हो गई। रामदेव इस घटना के बाद एक योगशिविर की तरफ कूच कर गए।
असम के मंगलदोई में रविवार योग गुरु बाबा रामदेव की सुरक्षा गाड़ी से कुचलकर दो लोगों की मौत हो गई। पुलिस ने बताया कि जनाराम चौक इलाके के साप्ताहिक बाजार क्षेत्र में रामदेव की सुरक्षा गाड़ी ने दो लोगों को कुचल दिया और मौके-ए-वारदात पर ही इन दोनों की मौत हो गई।  सुरक्षा गाड़ी सीमा सुरक्षा बल (एसएसबी) की थी। हालांकि दुर्घटना के बाद रामदेव एक योगशिविर की तरफ कूच कर गए। मृतकों की पहचान हराकंटा दत्ता (45) और सितिनाथ शर्मा (35) के रूप में हुई है। दुर्घटना के बाद वारदात स्थल और मंगलदोई अस्पताल पर क्रुद्ध लोगों की भारी भीड़ जमा हो गई।  मृतकों के शव को पोस्टमार्टम के लिए इसी अस्पताल में ले जाया गया था। बाद में पुलिस ने हस्तक्षेप करते हुए स्थिति को नियंत्रण में कर लिया। दुर्घटना में शामिल गाड़ी को पुलिस ने अपने कब्जे में ले लिया है, लेकिन अभी तक किसी की गिरफ्तारी नहीं हुई है।  दूसरी तरफ, रामदेव के दफ्तर ने दुर्घटना से संबंधित रिपोर्ट का खंडन किया है। रामदेव के प्रवक्ता एसके तिजारावाला ने एक बयान में कहा, यह खबर बिल्कुल निराधार है।